புலிகள் முஸ்லிம்களின் தனித்துவ அடையாளத்தை பகிரங்கமாக அரசியல் காரணங்களுக்காகப் பயன்படுத்தினர். மறுபுறம் நடைமுறையில் முஸ்லிம்களை தமிழரில் ஒரு பகுதியினராகவே கருதிச் செயற்பட்டனர். அதற்கு உதாரணமாக தமிழ் நாட்டில் புலிகளின் சார்பில் கிட்டுவும் முஸ்லிம்கள் சார்பில் முன்னாள் கல்வி அமைச்சர் பதியுதீன் தலைமையில் முஸ்லிம் ஐக்கிய விடுதலை முன்னணித் தலைவர் எம்.ஐ.எம்.முஹிதீனும் சேர்ந்து 1988ல் வெளியிட்ட இணை அறிக்கையில் (Joint Statement), " ஸ்ரீலங்காவில் வாழ்கின்ற முஸ்லிம்கள் தமிழைப் பேசினாலும் அவர்கள், தமிழ் தேசிய இனத்தின் ஒரு தனித்துவமான ஒரு இனக் குழுமம்" என்றும் குறிப்பிடப்பட்டிருந்தது, முஸ்லிம் தரப்பிபினர் அந்த அறிக்கையில் முஸ்லிம்களின் தனித்துவத்தைக் குறிப்படும் சொற்றொடரின் ஊடாக முஸ்லிம்கள் மொத்த தமிழ்த் தேசிய அடையாளத்துடன் சமரசம் செய்திருந்தனர். புலிகள் அந்த இணை அறிக்கையில் முஸ்லிம்களின் உரிமைகள் பற்றிய பல கோரிக்கைகளுக்கு விட்டுக் கொடுப்புக்கள் செய்திருந்தனர்.